Author: agenda0
Company: agenda

Dôvodová správa

A. Všeobecná časť

Podľa zákona Národnej rady Slovenskej republiky č. 221/1996 Z.z. o územnom a správnom usporiadaní Slovenskej republiky v znení zákona č. 389/1999 Z.z. sú správnymi celkami Slovenskej republiky kraje a okresy. Územný obvod kraja tvoria okresy uvedené v § 9 citovaného zákona, územný obvod okresu tvoria obce a vojenské obvody uvedené v prílohe nariadenia vlády Slovenskej republiky č. 258/1996 Z.z., ktorým sa vydáva Zoznam obcí a vojenských obvodov tvoriacich jednotlivé okresy v znení neskorších predpisov.
	Právne predpisy neupravujú postup pri zmene územného obvodu okresu. Vzhľadom na skutočnosť, že územné obvody okresov boli ustanovené nariadením vlády, nariadením vlády možno vykonať aj zaradenie obcí do iného okresu a tým zmeniť územný obvod okresu. Toto riešenie má tiež oporu v čl. 120 ods. 1 Ústavy Slovenskej republiky, podľa ktorého na vykonanie zákona a v jeho medziach môže vláda vydávať nariadenia. 
	Navrhované zmeny územných obvodov okresov nebudú mať vplyv na pracovné sily, ani na výdavky štátneho rozpočtu či miestnych rozpočtov.
	Návrh nariadenia vlády je v súlade s Ústavou Slovenskej republiky, ako aj so zákonom Národnej rady Slovenskej republiky č. 221/1996 Z.z. o územnom a správnom usporiadaní Slovenskej republiky v znení zákona č. 389/1999 Z.z., na vykonanie ktorého je navrhnuté.
	Navrhovaná právna úprava nepatrí medzi oblasti aproximácie s právom Európskej únie.

Doložka  zlučiteľnosti
návrhu nariadenia vlády s právom Európskej únie
___________________________________________________________________________
1.	Navrhovateľ nariadenia vlády:   Vláda Slovenskej republiky 

2.	Názov návrhu nariadenia vlády:
Nariadenie vlády Slovenskej republiky o zaradení obcí Nové Hony a Pinciná  do okresu Lučenec a o zmene nariadenia vlády Slovenskej republiky č. 258/1996 Z.z., ktorým sa vydáva Zoznam obcí a vojenských obvodov tvoriacich jednotlivé okresy v znení neskorších predpisov 

3.	V práve Európskej únie je problematika návrhu nariadenia vlády upravená v týchto dokumentoch:
       nie je upravená 

4.	Návrh nariadenia vlády svojou problematikou:
nepatrí medzi prioritné oblasti aproximácie práva uvedené v čl. 70 Európskej dohody o pridružení a nepatrí ani medzi priority odporúčané v Bielej knihe Komisie Európskych spoločenstiev

5.	Charakteristika právnych noriem Európskej únie, ktorými je upravená problematika návrhu nariadenia vlády:
Vzhľadom na tretí bod nie je možné uviesť charakteristiku príslušnej právnej normy Európskej únie.

6.	Vyjadrenie stupňa kompatibility návrhu nariadenia vlády s právnou normou Európskej únie:
Vzhľadom na tretí bod nie je možné vyjadriť stupeň kompatibility s príslušnou právnou normou Európskej únie.

B. Osobitná časť

K čl. I
Obsahom tohto článku je presun obcí Nové Hony a Pinciná z okresu Poltár do okresu Lučenec. 

K čl. II
V tomto článku sa novelizuje príloha nariadenia vlády Slovenskej republiky č. 258/1996 Z.z., ktorým sa vydáva Zoznam obcí a vojenských obvodov tvoriacich jednotlivé okresy v znení neskorších predpisov. Po rozhodnutí vlády o presune obcí je potrebné tieto obce vypustiť zo zoznamu obcí tvoriacich okres Poltár a zaradiť ich do zoznamu obcí tvoriacich okres Lučenec.

	K čl. III
Účinnosť nariadenia vlády sa ustanovuje od 1. januára 2002.